फरीदाबाद। जगत सिंह डागर किसी ऊंची शख्सियत से कम नहीं थे। पूर्व प्रधानमंत्री एवं हरियाणा के पूर्व मुख्यमंत्री रहे चौ. देवीलाल की सरकार में जगत सिंह की मुख्यमंत्री दरबार में सीधी दखल थी। इसकी खास वजह यह रही कि जगत सिंह को राजनीतिक जगत में स्व. देवीलाल का कट्टर समर्थक माना जाता था। उनकी कट्टरता का नतीजा रहा कि वर्ष 1987 में जब इनेलो-भाजपा गठबंधन प्रत्याशी कुंदनलाल भाटिया भाजपा से एनआईटी विधानसभा क्षेत्र के प्रत्याशी थे तो उन्हें गांव गौंछी से एकमात्र वोट सिर्फ जगत डागर की नसीब हुई थी। यह वह चुनाव था, जब गौंछी के ग्रामीणों ने पेयजल समस्या को लेकर चुनाव का बहिष्कार कर दिया था। पूरे गांव से सिर्फ एक मतदान हुआ था।
गौंछी के ग्रामीणों द्वारा चुनाव बहिष्कार की बात तत्कालीन मुख्यमंत्री चौ. देवीलाल को भी पता चली। सरकार बनने के बाद उन्हें बताया गया कि गौंछी से सिर्फ एक मतदान हुआ है और वह जगत ने किया है। इस बात पर जगत को चंडीगढ़ निवास पर बुलवाया गया। तत्कालीन मुख्यमंत्री ने उनसे कहा कि जो पद तुम मांगोगे वह तुम्हें मिलेगा। जवाब में जगत ने चौ. देवीलाल से कहा कि चौधरी साहब बल्लभगढ़ से सोहना के लिए जो सरकारी बस चलती है, वह मेरे गांव से होकर गुजरनी चाहिए। यह बात सुन देवीलाल पहले तो बहुत हंसे, फिर रोडवेज के महाप्रबंधक को फोन कर बस चलाए जाने के आदेश दिए। वर्ष 1987 से 1989 तक रोडवेज की बस गांव गौंछी में 15-20 मिनट तक रुककर जाया करती थी। राजनीतिक लोग जगत की यह बात भूलते नहीं। मंगलवार को बीके अस्पताल में पोस्टमार्टम हाउस के बाहर यह वाक्या आज फिर चर्चा का विषय था।
फैक्टरी भी चलाई
अविवाहित रहे जगत सिंह ने सोहना रोड पर इंटरलॉकिंग टाइल बनाने की फैक्टरी भी चलाई। करीब 10-12 साल पहले जगत सिंह ने फैक्टरी को बंद कर दिया था। अपने हिस्से की जमीन अपने भाइयों के नाम कर दी। मौजूदा समय में सिर्फ चार बीघे में बनी फैक्ट्री उनके नाम थी। बाकी सारी जमीन उन्होंने भाइयों के नाम कर दी थी। गौंछी में सबसे ज्यादा जमीन इसी परिवार के पास है। जहां जगत की हत्या हुई, वह 30 एकड़ जमीन का चक है। बाकी साढ़े दस एकड़ जमीन गांव गौंछी में है।
गौंछी गांव के इनेलो नेता जगत सिंह डागर की मंगलवार सुबह नेकपुर गांव में नकाबपोश चार बदमाशों ने गोली मारकर हत्या कर दी। हत्यारे एक कार में आए थे। जगत सिंह को तीन गोली मारीं। इस मामले में पुलिस ने मृतक के भाई के बयान पर परिवार के ही दो लोगों के खिलाफ हत्या का केस दर्ज किया है।
कोर्ट में चल रहा था केस
जगतके छोटे भाई महिपाल के अनुसार पिता की पहली पत्नी से जो संतान हुई, उनमें से पार्थ उर्फ गदलू उसके बच्चों ने पिता की वसीयत को लेकर कोर्ट में केस डाल रखा है। बताते हैं वसीयत के अनुरूप संपत्ति का बंटवारा नहीं हुआ। इसी बात को लेकर गदलू उसके बेटे यशपाल का अपने चाचाओं उनके बच्चों से झगड़ा फसाद बना रहता था। एक-दो बार आपराधिक केस भी दर्ज हुए।
hin_Deva hin_Deva hin_Deva hin_Deva hin_Deva hin_Deva hin_Deva